Ман (остров)

Ман (на английски: Isle of Man; на мански: Ellan Vannin) е остров в архипелага Британски острови, намиращ се в Ирландско море, между Великобритания (на 45 km на изток) и Ирландия (на 50 km на запад). Той е владение на Британската корона, а негов държавен глава е крал Чарлз III. Короната се представлява от лейтенант-губернатор. Островът държава има специфичен статус на политическа зависимост от Британската корона и формално не е част от Обединеното кралство, нито е бил част от Европейския съюз в годините, в които Обединеното кралството е член. Въпреки че той не е част от Великобритания, връзките с външния свят и защитата на острова са поети като задължение от Обединеното кралство. Столица на острова е град Дъглас. На флага на остров Ман е изобразен символът трискелион. Националният празник е Tynwald day, който се празнува на 5 юли. До средата на XIX век официален език на острова е местното келтско наречие манкс. География Площта на острова е около 600 km². Брегова линия 160 km. Релефът му е равнинен и хълмист на север и юг с максимална височина връх Снайфел (621 m). Между двете възвишения от запад на изток се простира широка около 3 km долина. Климатът на Ман е умерен, морски, характеризиращ се с прохладно лято и мека зима. Средно 4 месеца годишно небето над остров Ман е облачно. На територията на острова няма находища на природни ресурси. Обработваемата земя е едва 9%, а останалите 91% са вечнозелени пасища, гори и хълмове. Най-често срещаните проблеми с околната среда на острова се свежда до замърсяването на въздуха от прелитащи самолети. История Островът е бил заселен от келтите. През V – VI век населението е християнизирано от ирландски монаси. От IX век започват нашествия на нормани и с времето островът става тяхно местообитание. От 836 до 1265 г. крале на острова са местни благородници. От 1265 до 1290 г. владетел на Ман е монархът на Шотландия. През 1266 г. островът става част от Шотландия, но през цялото време на шотландско господство към него проявяват претенции монарсите на Англия, под чиято власт попада от 1296 до 1313 г. От 1313 до 1333 г. островът е спорен между Шотландия и Англия. Островът става протекторат на Англия през 1333 г. Тогава английският крал Едуард III го обявява за владение на Английската корона и го дава под властта на благородническата фамилия de Montacute. От 1405 до 1504 г. островът е владение на благородническия род Стенли. През 1504 г. Томас III Стенли е обявен за лорд на Ман и титлата се приема по наследство от фамилията до 1736 г. От 1736 до 1765 г. за лорд на Ман е титулуван Джеймс Мъри, наследен от Джон Мъри. През 1765 г. кралят на Англия приема титлата лорд на Ман, което още е валидно (към началото на 2026 г.) През 1828 г. статутът на острова става зависима от Великобритания територия. Население През 2010 г. е извършено преброяване на населението на остров Ман, което възлиза на 76 512 души (по този показател острова е на 199-o място в света). Средната възраст на населението е 42,3 години. Възрастовата структура на населението е следната: - от 0 до 14 години: 16,9% - над 15 до 64 години: 66,0% - над 64 години 17,1% Политическо устройство На острова няма административно деление на области, но въпреки всичко налице са 24 местни области, във всяка от които се провеждат избори. Остров Ман има собствен парламент от две камари – Tynwald (Thingvöller), който е действащ от 979 г. Право да участват в избори имат всички жители на острова, навършили 16 години. Глава на държавата е монархът на Обединеното кралство, носещ титлата лорд на Ман (Lord of Mann). Той е представен на острова от лейтенант-губернатор с мандат от 5 години. Правителството на острова е от 9 министерства, начело с министър-председател, избиран от парламента за мандат от 5 години. Външната политика и отбраната на острова са дело на Великобритания. Законите, които се прилагат на остров Ман, са тези, които се прилагат в Британия, допълнени от Манксиския устав. Икономика Туризмът е основният поминък и източник на средства на остров Ман. Пример за това е, че през 1992 г. островът е бил посетен от над 300 хиляди туристи. Формирането на БВП по сектори е 86% от сферата на услугите, 13% от сферата на индустрията и 1% от земеделие. Работната сила на острова е 39 690 души (2001 г.). Безработицата на острова е ниска, през последните години е под 2%. Част от населението работи в аграрния сектор, занимавайки се с отглеждане на картофи, овощни култури, а също така с говедовъдство, овцевъдство и птицевъдство. Промишлеността има второстепенно значение и е развита най-вече леката промишленост – хранителната и текстилната. Основното, което остров Ман изнася на външните пазари, е херинга, обработени миди, телешко и агнешко месо. Внасят се основно дървен материал, торове и риба. Офшорните банки, производството и туризмът са ключови сектори на икономиката на остров Ман. Правителството стимулира високотехнологични компании и финансови институции да отварят офиси на острова, с което се цели разширяване на възможностите за реализация на местното население. В резултат на ориентацията към високите технологии, селското стопанство и риболова (основни стълбове на икономиката в миналото) допринасят все по-малко към брутния вътрешен продукт на острова. Правителството е намерило и друг начин за привличане на чуждестранни инвестиции, а именно регистрирането на сайтове за онлайн-хазарт и филмова индустрия. Търговията на острова е предимно с Великобритания, но също така пазарите на Европейския съюз са отворени. Остров Ман разполага с едно летище, 63 km жп линии и 500 km асфалтирани пътища. Островът разполага с две пристанища – в столицата Дъглас и в град Рамзи. Стационарните телефонни линии на острова са 51 хиляди. Основните средства за комуникация са мобилни телефони, стационарни телефони и факсове. От територията на острова се излъчват 7 радиостанции, а телевизията се приема от Великобритания. Островът издава собствена емисия пощенски марки. Външни препратки Справочник за острова (англ.) Сайт на правителството (англ.) Сайт на парламента (англ.) Радио Manx Фотогалерия Index of Isle of Man Sailing Ships The World Factbook за остров Ман (англ.) Архив на оригинала от 2018-12-26 в Wayback Machine. Виртуално за остров Ман Вижте също Британска общност Източници